SKRIFTLIG FORESPØRGSEL E-2066/99

af Umberto Bossi (TDI) til Kommissionen

(12. november 1999)

Om: Støtte til privat oplagring af oste i henhold til forordning EØF/2659/94

I en række år har det italienske landbrugsministerium og de forskellige organisationer, der er underlagt det, diskrimineret mod en del af producenterne af ostene BOB Grana Padano ved at fratage dem muligheden

for at få direkte adgang til støtte til privat oplagring af ost i henhold til forordning EØF/2659/94(1), hvilket har tilføjet producenterne store økonomiske skader og begrænset deres konkurrencefrihed i forbindelse med markedsføringen af deres produkter. Således har producentsammenslutningerne, også efter ikrafttrædelsen af de nye fællesskabsbestemmelser og nationale bestemmelser vedrørende BOB- og BGB-produkter, lovstridigt fortsat med, mod betaling at attestere, at ostene opfylder de handelsmæssige og sundhedsmæssige kvalitetskrav uden at have haft mulighed for og rent faktisk at kontrollere de oste, der skulle udstedes attest for, på det tidspunkt, hvor oplagringen finder sted. Dette fortsatte også efter at MIPA (Minestero delle Politiche Agricole) havde givet en tilsvarende tilladelse til private attesteringsfirmaer og på et tidligere tidspunkt til det centrale kontor for bekæmpelse af bedrageri.

Derfor bedes Kommissionen oplyse følgende:

1. Har Kommissionen kendskab til ovennævnte?

2. Kan producenterne, enkeltvis eller flere sammen, få direkte adgang til støtten i henhold til forordning EØF/2659/94?

3. Må det ikke betragtes som skadeligt for de såkaldte attesterende selskabers uafhængighed og konkurrencefrihed, at producentsammenslutningerne foretrækkes for de autoriserede private certificeringsselskaber?

4. Kan producentsammenslutningerne opfylde de tredjepartskrav, der stilles til de selskaber, der får til opgave at udstede attester i forbindelse med BOB- og BGB-produktionen?

5. Bør Kommissionen ikke træffe foranstaltninger over for den italienske regering på baggrund af de iøjnefaldende uregelmæssigheder, der har fundet sted i ved udøvelsen af offentlige funktioner i forbindelse med gennemførelsen af bestemmelserne i forordning EØF/2081/92(2) og 2659/94?

(1) EFT L 284 af 1.11.1994, s. 26.

(2) EFT L 208 af 24.7.1992, s. 1.

Svar afgivet på Kommissionens vegne af Franz Fischler

(8. december 1999)

Kommissionen er ikke i stand til at fremkomme med en udførlig, definitiv vurdering af de klagepunkter, som det ærede medlem fremfører, da den ikke har konkrete oplysninger om de pågældende spørgsmål.

Kommissionen vil dog gerne give følgende præcisering af det indbyrdes forhold mellem de af de ærede medlem nævnte to forordninger, nemlig Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler og Kommissionens forordning (EF) nr. 2659/94 af 31. oktober 1994 om nærmere bestemmelser for ydelse af støtte til privat oplagring af ostene Grana Padano, Parmigiano Reggiano og Provolone, for så vidt angår den beskyttede oprindelsesbetegnelse Grana Padano.

I medfør af artikel 10 i forordning (EØF) nr. 2081/92 kan kontrolinstansen omfatte en eller flere udpegede kontrolmyndigheder og/eller et eller flere private organer, der er godkendt til dette formål af den pågældende medlemsstat. De udpegede kontrolmyndigheder skal dels yde tilstrækkelige garantier for objektivitet og upartiskhed over for enhver producent eller forarbejdningsvirksomhed, som de kontrollerer, dels godtgøre, at de permanent råder over de fornødne eksperter og midler. Specielt skal private organer fra den 1. januar 1998 opfylde kravene i standard EN 45011.

Det forhold, at kravene i ovennævnte standard opfyldes, giver ikke en privat sammenslutning ret til egenmægtigt at certificere produktionen med den beskyttede oprindelsesbetegnelse Grana Padano. De nationale instanser har ifølge bogstaven i nævnte artikel 10 visse skønsbeføjelser, når der skal udpeges de organer, som skal varetage kontrollen af de enkelte beskyttede betegnelser. Kommissionen kan derfor ikke pålægge de italienske myndigheder, at de godkender ethvert privat organ, der opfylder standard EN 45011, idet det forhold, at denne standard overholdes, ikke i sig selv giver nogen rettighed.

De italienske myndigheder har udpeget det private organ CSQA (Certificazione qualità agroalimentare) til at varetage produktionskontrollen af nævnte ost.

Det er indlysende, at en ost, som CSQA ikke har kontrolleret, ikke kan påføres betegnelsen Grana Padano og dermed ikke kan være berettiget til den støtte, der omhandles i førnævnte forordning (EF) nr. 2659/94.

Ifølge forordning (EF) nr. 2659/94 kan støtten til privat oplagring af osten Grana Padano ydes til alle fysiske eller juridiske personer, der kan godtgøre, at de ejer de oste, der er privat oplagret, og at de opfylder betingelserne i nævnte forordning, særlig forpligtelserne i artikel 3, litra d).

Hvis det ærede medlem mener, at ovennævnte betingelser er overtrådt, anmoder Kommissionen ham om at fremsende konkrete oplysninger, der kan støtte en sådan påstand, således at der i givet fald kan iværksættes passende foranstaltninger, som falder inden for de rammer og er i overensstemmelse med de beføjelser, som Kommissionen har ifølge subsidiaritetsprincippet.